Tiltale for overtrædelse af straffelovens straffelovens § 181, stk. 1, forsætlig ildspåsættelse. Påstand om rettighedsfrakendelse, konfiskation og erstatning
Ret: Retten i Kolding (1. instans)
Faggruppe: Straffesag — Tilståelsessag
Sagsemner: Almenskadelige handlinger;
Forurettede og vidner;

DOMSRESUMÉ

20 JUN 2023
RETTEN I KOLDING

TIDL. BRANDMAND DØMT FOR 55
ILDSPÅSÆTTELSER

51-årig mand fra By 1 erkendte sig skyldig i 55 ildspåsættelser i
naturområder og blev idømt 3 års fængsel.

Sagsnummer: 11223/2022

Sagen kort fortalt

Manden var oprindeligt sigtet for 89 forhold af ildspåsættelser. Han kunne
erkende 55 af forholdene, der fandt sted i 2018-2022, der fandt sted i
naturområder ved By 1/By 2. Han blev herefter dømt for de 55 forhold efter
straffelovens § 181, stk. 1.

Dommens resultat

Anklageren krævede tiltalte dømt efter straffelovens § 181, stk. 3, om
ildspåsættelse under særligt skærpende omstændigheder, men retten fulgte ikke
dette synspunkt. Rettens begrundelse var:
” Tiltalte har uden forbehold erkendt sig skyldig. Tilståelsen støttes af de
oplysninger, der i øvrigt foreligger. Det er derfor bevist, at tiltalte er skyldig.

Om anvendelsesområdet for straffelovens § 181, stk. 3, har Straffelovrådet i
Betænkning 1980, nr. 914, side 78, anført bl.a.:

"...
Anvendelsesområdet for den skærpede ramme vil navnlig være tilfælde, hvor
der på grund af det antændte objekts karakter eller ildens udbredelse er sket
meget betydelige skader, uden at forholdet dog har en sådan karakter, at det kan
henføres under § 180. Den skærpede ramme vil også kunne anvendes i tilfælde,
hvor branden har medført fare for eller tab af menneskeliv, men uden at
betingelserne for at anvende § 180 er opfyldt.



2

Anvendelsen af den skærpede strafferamme vil også kunne komme på tale, hvor
der til samtidig påkendelse foreligger flere tilfælde af brandstiftelse, eller hvor
gerningsmanden tidligere er straffet for brandstiftelse. Det bør dog
understreges, at disse grovhedsmomenter ikke i sig selv bør begrunde, at
forholdet henføres under den skærpede strafferamme. Der må anlægges en
helhedsvurdering af sagens grovhed, hvori også andre momenter kan indgå.
Straffelovrådet skønner, at det ikke vil volde store vanskeligheder at udskille de
undtagelsestilfælde, som vil udgøre anvendelsesområdet for den skærpede
ramme...."

I det foreliggende tilfælde finder retten det ikke godtgjort, at tiltaltes
ildspåsættelser har indebåret konkret og overhængende fare for mennesker eller
bygninger, ligesom der ikke foreligger nogen opgørelse over den økonomiske
værdi af de skader, som tiltaltes ildspåsættelser har medført.

Tiltalte har erkendt sig skyldig i ildspåsættelse på mindre naturområder i 55
tilfælde. Uanset det meget høje antal ildspåsættelser og den omstændighed, at
tiltalte virkede som deltidsbrandmand, finder retten, efter det af Straffelovrådet
i betænkningen anførte, at forholdene samlet set og efter en helhedsvurdering
ikke kan henføres under straffelovens § 181, stk. 3.

Straffen fastsættes til fængsel i 3 år, jf. straffelovens § 181, stk. 1.

Retten har ved fastsættelsen af straffen anset det skærpende, at tiltalte har gjort
sig skyldig i et meget højt antal ildspåsættelser, begået over en længere periode
fra 2018 til 2022, at tiltalte som deltidsansat brandmand og holdleder, samt
senest stationschef, ved sine handlinger groft har svigtet den samfundsmæssige
tillid, han har nydt i sin egenskab af brandmand, at tiltalte ved sine
brandstiftelser har forårsaget omfattende slukningsindsatser med anvendelse af
et højt mandskabs-og materielt ressourceforbrug, og at tiltalte i kraft af sin
deltidsansættelse har haft fuldt indseende i de samfundsmæssige omkostninger,
hans handlinger kunne føre med sig, ligesom han ifølge sin forklaring ikke på
noget tidspunkt har sikret sig, at ilden ikke kunne brede sig ukontrollabelt.
Overfor disse omstændigheder kan tiltaltes forklaring om sine bevæggrunde,
herunder bestående i problemer i privatlivet, ikke tillægges videre vægt som
formildende omstændighed. Retten har endvidere lagt vægt på, at tiltalte ikke
tidligere er straffet for ligeartet kriminalitet.

Efter sagens karakter og grovhed tages påstanden om frakendelse af retten til at
virke som brandmand indtil videre til følge, jf. straffelovens § 79, stk. 2. … ”

Hos tiltalte blev der desuden konfiskeret en ”brandmaskine” , stormtændstikker,
tændbriketter, glødepind og skruer, og tiltalte skulle betale sagens
omkostninger.

Tiltalte havde været varetægtsfængslet siden den 9. maj 2022 og forblev
varetægtsfængslet efter dommen.

Sagen var en tilståelsessag med én dommer.



3

Anklagemyndigheden har anket dommen til landsretten med krav om skærpet
straf.

Afgørelsesdato

Dommen blev afsagt af Retten i Kolding den 3. januar 2023.

Landsrettens afgørelse

Straffen blev ved Vestre Landsrets dom af 20. juni 2023 forhøjet til fængsel i 4
år (ankesag V.L. S-0094/2023).

Landsretten mente, at det meget betydelige ressourceforbrug i forbindelse med
udrykninger og slukningsarbejderne udgjorde sådanne særligt skærpende
omstændigheder, at forholdene samlet set skulle henføres under den skærpede
strafferamme i straffelovens § 181, stk. 3.